## Rješenje kojim se ovlaštenom društvu Investco vrijed­nosnice d.o.o. Zagreb, oduzima dozvola za obavljanje poslova s vrijednosnim papirima iz članka 34. točka 5. Zakona o tržištu vrijednos­nih papira (

### NN 71/2007 (9.7.2007.), Rješenje kojim se ovlaštenom društvu Investco vrijed­nosnice d.o.o. Zagreb, oduzima dozvola za obavljanje poslova s vrijednosnim papirima iz članka 34. točka 5. Zakona o tržištu vrijednos­nih papira (

# HRVATSKA AGENCIJA ZA NADZOR FINANCIJSKIH USLUGA

**2204**

Na
temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05), te članka 52. Zakona o tržištu vrijednosnih
papira (»Narodne novine« br. 84/02 i 138/06), Uprava
Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova s vrijednosnim papirima
ovlaštenom društvu Investco vrijednosnice d.o.o.
Zagreb, Boškovićeva 3, na sjednici održanoj 28. lipnja 2007. godine donijela je

## RJEŠENJE

1.
Ovlaštenom društvu Investco vrijednosnice d.o.o.
Zagreb, Boškovićeva 3, MBS: 080130724, oduzima se dozvola za obavljanje poslova
s vrijednosnim papirima iz članka 34. točka 5. Zakona o tržištu vrijednosnih
papira (»Narodne novine« br. 84/02 i 138/06) –
poslovi agenta izdanja.

2.
Ovlašteno društvo iz točke 1. izrjeke ovog rješenja
ne može, u roku od 1 (jedne) godine od dana konačnosti ovog rješenja, zatražiti
ponovno izdavanje dozvole za obavljanje poslova s vrijednosnim papirima iz
članka 34. točka 5. Zakona o tržištu vrijednosnih papira.

3.
Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.

4.
Ovo rješenje objavit će se u »Narodnim novinama«.

```
Obrazloženje
```

Komisija
za vrijednosne papire Republike Hrvatske, pravni prednik Hrvatske agencije za
nadzor financijskih usluga (dalje: Agencija), je rješenjem klasa:
UP/I-450-08/03-02/52 od 13. ožujka 2003. godine, društvu Investco
vrijednosnice d.o.o. Zagreb (dalje: Društvo) izdala čistopis dozvole za
obavljanje poslova s vrijednosnim papirima iz članka 34. točke 1. – 7. Zakona o
tržištu vrijednosnih papira (»Narodne novine« br.
84/02 i 138/06, dalje: ZTVP).

U
provedenom postupku, a uvidom u predmete Agencije, utvrđeno je da je Društvo u
postupku povećanja temeljnog kapitala i izdavanja dionica društva Podravska
banka d.d. Koprivnica (dalje: Banka), koji se povodom zahtjeva Banke za
odobrenje prospekta vodio pred Agencijom pod klasom: UP/I-450-08/06-11/33,
obavljalo poslove agenta izdanja. Kako je Agencija utvrdila određene
nepravilnosti i nezakonitosti u navedenom postupku dokapitalizacije Banke,
kojima je bio ugrožen položaj pojedinih sudionika na tržištu kapitala, vezano
uz nejednak tretman dioničara Banke pri provođenju postupka upisa dionica u
drugom krugu, to je proveden postupak nadzora (klasa predmeta:
UP/I-041-02/07-01/3). U vezi s provedenim postupkom nadzora, rješenjem Agencije
od 16. ožujka 2007. godine naloženo je, između ostalog, ponavljanje drugog
kruga upisa i uplate radi ispravne i potpune provedbe drugog kruga upisa i
uplate dionica.

S
tim u svezi, a u cilju potpunog i pravilnog utvrđivanja svih relevantnih
činjenica, Agencija je 9. siječnja 2007. godine zatražila očitovanje Društva o
obavljanju poslova agenta izdanja u predmetnoj dokapitalizaciji, pri čemu je
Društvo pozvano:

a)
navesti kojim pravnim poslom je s Bankom ugovorilo obav­ljanje poslova agenta izdanja;

b)
dati precizan opis poslova koje je Društvo obavilo u okviru ugovorenog;

c)
priložiti ugovor ili drugi akt na temelju kojega je Društvo obavljalo poslove
agenta izdanja.

Traženo
očitovanje Društva zaprimljeno je u Agenciji dana 12. siječnja 2007. godine, a
isto se temelji na činjenici da su Društvo i Banka 1. srpnja 2005. godine
sklopili Ugovor o obavljanju poslova s vrijednosnim papirima, sukladno kojemu
je Društvo postalo ekskluzivni investicijski savjetnik i posrednik pri
obavljanju poslova s vrijednosnim papirima za račun Banke, a koji Ugovor je
priložen očitovanju. Nadalje, u očitovanju se navodi da je Društvo, kao agent
izdanja u predmetnoj dokapitalizaciji, obavilo sljedeće poslove:

1)
pripremne radnje investicijskog savjetovanja, prije donošenja odluke o
povećanju temeljnog kapitala na Skupštini dioničara Banke;

2)
izrada Prospekta za izdavanje dionica privatnom ponudom, te predaja istoga
Banci krajem rujna 2006. godine;

3)
ispravak Prospekta, prema dopisu Agencije od 13. listopada 2006. godine;

4)
predaja ispravljenog Prospekta Banci.

Zaključno
se navodi da su predajom ispravljenog Prospekta Banci završile sve aktivnosti
Društva u predmetnoj dokapitalizaciji, te da Društvo nije bilo uključeno u
aktivnosti koje su uslijedile nakon toga.

Obzirom
na iznijete stavove Društva, Agencija je od istoga zatražila i dodatno očitovanje
o tome zašto u okviru obavljanja poslova agenta izdanja nisu obavljeni svi
poslovi predviđeni odredbom članka 34. točka 5. ZTVP-a, a poglavito –
organiziranje i provođenje upisa i uplate vrijednosnih papira.

U
dodatnom očitovanju Društva, zaprimljenom 6. travnja 2007. godine, istaknuto je
da je Društvo u konkretnom slučaju obavilo upravo one poslove koje je bilo
dužno obaviti. Naime, pri provođenju dokapitalizacije Banke bilo je predviđeno
da Banka samostalno organizira i provede upis i uplatu vrijednosnih papira, a
da joj Društvo pruži samo dio usluga koje je kao agent ovlašteno obaviti. Takav
način obavljanja poslova agenta izdanja nije, po mišljenju Društva, u
suprotnosti sa zakonskim odredbama kojima se definiraju pojedini poslovi s
vrijednosnim papirima.

Sukladno
odredbi članka 34. točka 5. ZTVP-a, poslovi agenta izdanja su organiziranje,
priprema i provođenje upisa i uplate vrijednosnih papira i obavljanje drugih
poslova za izdavatelja u vezi s izdavanjem vrijednosnih papira, priprema za uvrštenje
vrijednosnih papira na burzu i uređeno javno tržište uključujući i podnošenje
zahtjeva za uvrštenje u ime izdavatelja. Agencija smatra da se pri obavljanju
poslova agenta izdanja moraju obuhvatiti svi, a ne samo neki od poslova
opisanih u citiranoj odredbi ZTVP-a. S tim u svezi, pri obavljanju poslova s
vrijednosnim papirima, a sukladno odred­bi članka 59. stavak 1. ZTVP-a,
ovlaštena društva, članovi uprave, brokeri i investicijski savjetnici dužni u
svemu paziti na interese nalogodavaca i postupati pažnjom dobrog stručnjaka.

U
konkretnom slučaju, a po provedenom postupku i izvršenom uvidu u očitovanja
Društva i priloženi Ugovor o obavljanju poslova s vrijednosnim papirima od 1.
srpnja 2005. godine, Agencija je utvrdila da Društvo pri obavljanju poslova
agenta izdanja u predmetnoj dokapitalizaciji nije postupalo pažnjom dobrog
stručnjaka jer nije obavilo sve poslove koje je kao agent izdanja bilo dužno
obaviti, a tu se ponajprije misli na organiziranje i provođenje upisa i uplate
vrijednosnih papira. Naime, organiziranje i provođenje upisa i uplate je
osnovni, i kao takav – taksativno naveden posao agenta izdanja (članka 34.
točka 5. ZTVP-a). Pritom je zakonodavac predvidio da agent izdanja može
obavljati i druge poslove za izdavatelja u vezi s izdavanjem vrijednosnih
papira, a koje poslove stranke mogu posebno ugovoriti.

Odredbom
članka 52. stavak 1. točka 16. ZTVP-a propisano je da će Agencija ovlaštenom
društvu oduzeti dozvolu za obavljanje jednog ili više poslova s vrijednosnim
papirima ako te poslove ne izvršava u skladu s odredbama ZTVP-a i pravilnicima
koje donosi Agencija, u skladu s nalogom i uputama nalogodavca, ili pažnjom
dobrog stručnjaka. Pritom će Agencija, sukladno odredbi stavka 3. istog članka
ZTVP-a, odrediti rok u kojem ovlašteno društvo ne može zatražiti ponovno
izdavanje dozvole za obavljanje poslova s vrijednosnim papirima, a koji ne može
biti dulji od 5 (pet) godina.

Slijedom
svega naprijed izloženog, Agencija je donijela odluku oduzeti Društvu dozvolu
za obavljanje poslova agenta izdanja, te je riješila kao u točkama 1. i 2.
izrijeke ovog rješenja, a što će se sve upisati u Registar ovlaštenih društava
u koji je Društvo upisano pod brojem 40 (četrdeset).

Sukladno
odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05),
ovo rješenje objavit će se u »Narodnim novinama«.

UPUTA
O PRAVNOM LIJEKU

Protiv
ovog rješenja žalba nije dopuštena, ali se protiv istoga može pokrenuti upravni
spor podnošenjem tužbe Upravnom sudu Re­publike
Hrvatske u roku od 30 dana od dana primitka ovog rješenja.

Klasa:
UP/I-451-04/07-02/1

Urbroj: 326-111/07-6

Zagreb,
28. lipnja 2007.

Predsjednik Uprave

**Ante Samodol, v. r.**

Rješenje, NN 71/2007-2204